Сабийхэр ягъэгуфIэ
Дзэлыкъуэкъуажэм и прогимназием и псы есыпIэр зэрагъэпэщыжащ.
Илъэс 30-м нэсащ спортымкIэ пэшым щIыгъуу мы псыгуэныр зэраухуэрэ. АрщхьэкIэ ныкъусаныгъэ щхьэхуэхэр зэригъуэтам къыхэкIыу иужьрей илъэси 10-м ар ягъэлэжьакъым. ЩIыналъэ администрацэм и нэIэм щIэту иджыблагъэ а лэжьыгъэр зэфIахащ: псыр псыгуэным зэрекIуалIэ бжьамийхэр, ар зэрагъэхуабэ Iэмэпсымэхэр, ток кIапсэхэр яхъуэжащ. Жьыхухэр щIэуэ ягъэуващ, зытIэщIыпIэр, «псы зыдэгъэжэхыжыпIэр» зэрагъэпэщыжащ. «Ди сабийхэм яIэн хуейщ иджырей дунейпсо мардэхэм зыкIи къыкIэрымыху псы есыпIэ, ахэр спортым дихьэхын папщIэ», — жиIащ районым и унафэщI Джатэ Руслан. Мы лэжьыгъэ псори зэфIагъэкIащ щIыналъэ бюджетым къыхэкIа ахъшэкIэ.
Шэрэдж Дисэ.
